KIRJALLINEN KYSYMYS E-0695/03

esittäjä(t): Juan Naranjo Escobar (PPE-DE) komissiolle

(10. maaliskuuta 2003)

Aihe: Eläkkeet Euroopan unionissa ja avoin koordinointimenetelmä

Useilla EU:n jäsenvaltioilla vakausohjelman pääasiallisena heikkoutena on edelleen epävarmuus julkisen talouden elinkelpoisuudesta pitkällä aikavälillä. On otettava huomioon, että budjetin tasapaino saattaa järkkyä ennen muuta sen johdosta, että tulevaisuudessa eläkkeet muodostavat suuremman menoerän.

Voisiko komissio kertoa, kuinka avointa koordinointimenetelmää sovelletaan eläkkeiden suhteen?

Pedro Solbes Miran komission puolesta antama vastaus

(3. huhtikuuta 2003)

Avoin koordinointimenetelmä luotiin Lissabonin Eurooppa-neuvostossa (kesäkuussa 2000) täydentämään perussopimuksiin perustuvia prosesseja, joilla pyritään Lissabonin Eurooppa-neuvostossa vuonna 2000 unionille määritellyn uuden strategisen tavoitteen saavuttamiseen. Tätä

menetelmää on määrä soveltaa aloilla, joilla ei ole muita yhteisön prosesseja tai ohjausvälineitä. Sitä ei ole tarkoitettu korvaamaan olemassa olevia välineitä tai muuttamaan EU:n ja jäsenvaltioiden poliittisten päätöksentekijöiden vastuualueita. Lähestymistavalla pyritään vahvistamaan poliittista yhteistyötä jäsenvaltioiden välillä. Yleinen perusta jäsenvaltioiden välisen yhteistyön vahvistamiseen suunniteltujen toimien käyttöönotolle on annettu Nizzan sopimuksen 137 artiklassa, jossa todetaan, että yhteisö tukee ja täydentää jäsenvaltioiden toimia tietyillä aloilla, muun muassa sosiaaliturvajärjestelmien nykyaikaistamisessa.

Eläkkeitä koskeva avoin koordinointimenetelmä määriteltiin Lakenin Eurooppa-neuvostolle joulukuussa 2001 laaditussa sosiaalisen suojelun komitean ja talouspoliittisen komitean yhteisraportissa. Raportissa todetaan, että avoimen koordinointimenetelmän tavoitteena on auttaa jäsenvaltioita kehittämään omia kansallisia strategioitaan. Lisäksi todetaan, että menetelmä ei muuta EU:n ja jäsenvaltioiden päätöksentekijöiden vastuualueita ja että sitä toteutetaan useiden hyvin toimivien EU:n prosessien rinnalla, jotka käsittelevät eläkepolitiikkaan liittyviä näkökohtia osana laajempaa tehtäväänsä. Raportissa luetellaan muita tällaisia prosesseja, joihin kuuluvat myös talouspolitiikan laajat suuntaviivat sekä vakaus- ja kasvusopimus. Eläkkeiden alalla avoimeen koordinointimenetelmään sisältyy sopiminen eläkejärjestelmien laajoista yhteisistä tavoitteita (joiksi määriteltiin riittävyys, taloudellinen kestävyys ja eläkejärjestelmien nykyaikaistaminen), näiden tavoitteiden mukaisesti toteutettavista kansallisista strategioista raportoiminen, näiden tavoitteiden suhteen saavutetun edistyksen säännöllinen seuranta sekä indikaattoreista sopiminen. Jäsenvaltioille ei kuitenkaan voida antaa eläkeasioita koskevia suosituksia.

Toisin kuin avoin koordinointimenetelmä, talouspolitiikan koordinointi perustuu perustamissopimukseen. Se perustuu EY:n perustamissopimuksen 99 artiklaan. Vakaus- ja lähentymisohjelmat perustuvat vakaus- ja kasvusopimukseen, joka on sisällytetty EY:n perustamissopimuksen 99 artiklan 4 kohtaan ja 104 artiklan 5 kohtaan perustuvaan sekundaarioikeuteen. Talouspolitiikan laajojen suuntaviivojen sekä vakaus- ja kasvusopimuksen laajempien tehtävien ohessa nämä välineet käsittelevät myös eläkepolitiikkaa erityisesti siltä kannalta, mitkä ovat niiden vaikutukset julkisen talouden pitkän aikavälin kestävyyteen ja yhteisön taloudelliseen suorituskykyyn. Erityisesti Tukholman Eurooppa-neuvoston päätelmissä (maaliskuu 2001) vaadittiin julkisen talouden pitkän aikavälin kestävyyden ja edessä olevien väestörakenteen muutosten aiheuttamien paineiden tarkastelemista vakaus- ja lähentymisohjelmien yhteydessä sekä talouspolitiikan laajojen suuntaviivojen puitteissa. Näin ollen väestön ikääntymisen vaikutuksia finanssipolitiikkaan tutkitaan vakaus- ja kasvusopimuksen sekä talouspolitiikan laajojen suuntaviivojen yhteydessä. Jäsenvaltioille voidaan antaa suosituksia eläkejärjestelmien uudistamisesta, tavoitteena lisätä niiden kestävyyttä pitkällä aikavälillä ja vaikuttaa julkisen talouden kokonaiskestävyyteen.